Lewenslank vir Alldays-plaasmoordenaarsJohan Kruger en sy vrou, Fiona. Foto: Verskaf Meer as drie jaar ná Johan Kruger (60) op sy plaas in die Alldays-gebied, Limpopo, doodgeskiet is, is sy moordenaars lewenslank tronk toe gestuur. Kholofelo Mitileni (23), Motame Ramohadi (29) en Mohale Edmond Malatjie (37) is op 11 Februarie in die hooggeregshof in Polokwane, Limpopo, tot lewenslange tronkstraf gevonnis. Luidens die klagstaat is die drie aangekla vir moord, roof met verswarende omstandighede, poging tot moord en die onwettige besit van vuurwapens en ammunisie. Hulle het op al die aanklagte onskuldig gepleit. Die drie het op 13 Desember 2018 op Kruger en sy vrou, Fiona, se plaas toegeslaan en Kruger in die kop geskiet. Fiona is ure lank gemartel. Die mans het bankkaarte en PIN-nommers by die egpaar geëis. Regter Ephriam Makgoba het in die hof aangedui dat lewenslange tronkstraf die gepaste straf sal wees weens die ernstige aard van die misdrywe. Die staatsaanklaer, adv. Kobus Jacobs, sê hy is tevrede met die straf en sê plaasmoorde is ’n groot bekommernis in die samelewing. “Dit moet aangepak word,” het Jacobs aan Maroela Media gesê. Maroela Media het vroeër berig Kruger, die eienaar van Makoppa’s Nest Safari Lodge, is omstreeks 01:00 voor Fiona doodgeskiet. Hy is by die huis se voordeur in die kop geskiet. Die aanvallers het Fiona gegryp, vasgebind en gemartel. Hulle het aanhoudend kontant geëis en met R250 en ander waardevolle items soos juwele, ou muntstukke en gewere op die vlug geslaan.